
На основу члана 138. став 1. Устава Републике Србије
 и  члана 37. Закона о Заштитнику грађана
 у поступку контроле законитости и правилности рада Републичког геодетског завода, покренутом по притужби А.А., након окончаног испитног поступка Заштитник грађана је сачинио следећи

ИЗВЕШТАЈ СА ПРЕПОРУКАМА
Заштитнику грађана се дана 19.1.2022.  године притужбом обратио А.А., власник фирме   указујући на незадовољство поступањем Републичког геодетског завода. Наиме, подносилац притужбе је, како наводи,  као једини законитити власник фирме  у више наврата покушавао да се упише као носилац права на непокретности број 5… СО Алибунар - КО Владимировац, број парцеле 4… (по правноснажној  пресуди Привредног суда у Београду  број П 6…/06 од 11.2.2008. године) а  где је и даље незаконито уписана   фирма у стечају, и која је, по наводима притужиоца,  подносилац незаконите и неосноване жалбе  пред Републичким геодетским заводом, по којој до дана обраћања Заштитнику грађана није поступљено. Предмет, за који постоји очигледан правни интерес притужиоца да се по жалби благовремено одлучи,  је у Републичком геодетском заводу заведен под бројем 952-…/2020. 

Оцењујући наводе из притужбе, те чињеницу да је у конкретном случају реч о примени републичких закона, других прописа и општих аката Заштитник грађана је дана 28. 1. 2022.  године донео закључак о покретању испитног поступка, те је актом дел. бр. 4819 од 24.2.2022. године од Републичког геодетског завода  затражио изјашњење о свим релевантним чињеницама које се односе на притужбу, односно да ли је у међувремену донета одлука у предмету број:  952-…/2020, те уколико није из којих разлога то још увек није учињено. 
Изјашњавајући се по налогу Заштитника грађана, Републички геодетски завод, Сектор за правне послове   актом 06  број: 07 –…/2022-2  од 15. 3. 2022. године обавестио је Заштитника грађана да је увидом у електронску писарницу утврђено да је актом тог органа број: 952-…/2020 од 14. 10. 2020. године Служби за катастар непокретности Алибунар достављена жалба другог предузећа која је примљена дана 13. 10. 2020. године код другостепеног органа,  а изјављена против решења Службе за катастар непокретности Алибунар број 952-…/2012. Да је како се наводи у изјашњењу, члном 160.  став 2. Закона о општем управном поступку 
 прописано је да ако је жалба предата другостепеном органу, он је одмах прослеђује првостепеном органу. Служба за катастар непокретности Алибунар је дана 26. 1. 2021. године доставила Одељењу за другостепени поступак ту жалбу и жалбу иностране компаније изјављену преко пуномоћника Б.Б. против решења Службе за катастар непокретности Алибунар  број: 952-…/2012 од 3. 3. 2020. године на даље поступање и одлучивање, те да су предметне жалбе заведене под бројем: 952-…/2021 и о истим још није одлучено.   Републички геодетски завод ће Заштитника грађана обавестити о доношењу одлуке и доставити копију исте као доказ да је отклоњен пропуст на који је притужбом указано.
Сагледавајући прописе и податке до којих се дошло током спроведеног поступка контроле правилности и законитости рада, Заштитник грађана констатује да Републички геодетски завод  није предузео све мере и активности у циљу доношења одлуке по жалби изјављеној на решење Службе за катастар непокретности Алибунар број: 952-…/2012 у законом прописаном року, те је на тај начин повредио принципе добре управе, и отежао положај притужиоца А.А.  у остварењу његових права и правних интереса. 
Наиме, чланом 7. Закона о општем управном поступку прописано је да су органи који воде поступак, односно решавају у управним стварима, дужни да обезбеде успешно и квалитетно остваривање и заштиту права и правних интереса физичких лица, правних лица и других странака (начело ефикасности).

Чланом 174.  истог закона прописано је  да се решење којим се одлучује о жалби издаје без одлагања, а најкасније у року од 60 дана од дана када је предата уредна жалба, изузев ако је законом прописан краћи рок.  

Чланом 44. Закона о поступку уписа у катастар непокретности и водова
 децидно је  регулисано поступање другостепеног органа по жалби док је  ставом 1. истог Закона прописано да је Завод  дужан да одлучи по жалби најкасније у року од 60 дана од дана предаје уредне жалбе.
Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. Непоштовање законских рокова у одлучивању онемогућава несметано одвијање правног промета као и заштиту и остваривање имовинских права и економских интереса грађана, што за последицу има стварање правне несигурности, а код грађана ствара неповерење у ефикасан рад надлежних институција којима су се обратили ради остварења и заштите њихових права. 
Потребно је да Републички геодетски завод, без одлагања, у складу са својим управноправним овлашћењима, сагласно одредбама члана 44. став 1. Закона о поступку уписа у катастар непокретности и водова одлучи о жалби у предмету број: 952-…/2021 и донесе на закону засновану одлуку. 
Републички геодетски завод обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено.

Заштитник грађана овом приликом указује да је потребно да Републички геодетски завод у будућем раду води рачуна о поштовању законом прописаних рокова за доношење одлука како грађани не би долазили у ситуацију да се без основаног разлога, пролонгира одлучивање о њиховим правима и на закону заснованим интересима.
Уколико Републички геодетски завод у задатом року не достави Заштитнику грађана обавештење о предузетим мерама везано за упућене препоруке, Заштитник грађана ће о томе обавестити непосредно надређени орган, Народну скупштину, Владу и јавност.

Против заузетог става о основаности притужбе није допуштено правно средство јер Заштитник грађана не одлучује о правима и обавезама физичких нити правних лица.
	ЗАМЕНИЦА ЗАШТИТНИКА ГРАЂАНА


	

	др Наташа Тањевић


Доставити:

-  подносиоцу притужбе

- Републичком геодетском заводу
   - у списе предмета
� „Сл. гласник РС“, бр. 98/06


� „Сл. гласник РС“, бр. 105/2021

